Okresná prokuratúra Brezno 
Boženy Němcovej 3, 977 31 Brezno 	

Sp. zn. : 2 Pv 317/13/6603	Brezno, 31.7.2013
EEČ : 2-46-63-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov v štádiu pokusu podľa § 14 Trestného zákona

Rozhodol: 	prokurátorka Okresnej prokuratúry Brezno
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obvodnému úradu, odboru všeobecnej vnútornej správy v Brezne,

že dňa 07.06.2013 v čase okolo 23.45 hod. v Brezne, časť Rohozná pri potravinách COOP Jednota sa pokúsil na klietke, v ktorej sa nachádzali propán-butánové fľaše, nachádzajúcej sa pred potravinami, prestrihnúť visiacu zámku na dverách klietky prinesenými kliešťami na plech, avšak keď sa mu to nepodarilo, prešiel ku jej zadnej časti, na ktorej prestrihol 13 tyčiek kovovej mriežky a na dvoch urobil zárezy, čím spôsobil poškodenej spoločnosti COOP Jednota XXXXX, spotrebné družstvo, so sídlom v Brezne, Nám. Gen. M. R. Štefánika 44/52, IČO: 36 009 342 škodu poškodením  vo výške 18,76 EUR a škodu krádežou nespôsobil žiadnu.

pretože výsledky vyšetrovania preukazujú, že nejde o trestný čin, ale ide o skutok, ktorý by mohol byť priestupkom
Odôvodnenie:
	Poverený príslušník PZ, Obvodného oddelenia PZ v Brezne, uznesením sp. zn. ORP-531/BR-BR-2013 zo dňa 08.06.2013 podľa § 199 ods. 1 Trestného poriadku začal trestné stíhanie a zároveň podľa § 206 ods. 1 Trestného poriadku vzniesol obvinenie XXXXX pre prečin krádeže podľa § 212 ods. 2 písm. a) Trestného zákona v štádiu pokusu podľa § 14 Trestného zákona na tom skutkovom základe, že dňa 07.06.2013 v čase okolo 23.45 hod. v Brezne, časť Rohozná pri potravinách COOP Jednota sa pokúsil na klietke, v ktorej sa nachádzali propán-butánové fľaše, nachádzajúcej sa pred potravinami, prestrihnúť visiacu zámku na dverách klietky prinesenými kliešťami na plech, avšak keď sa mu to nepodarilo, prešiel ku jej zadnej časti, na ktorej prestrihol 13 tyčiek kovovej mriežky a na dvoch urobil zárezy, čím spôsobil poškodenej spoločnosti COOP Jednota XXXXX, spotrebné družstvo, so sídlom v Brezne, Nám. Gen. M. R. Štefánika 44/52, IČO: 36 009 342 škodu poškodením  vo výške 18,76 EUR a škodu krádežou nespôsobil žiadnu.

Dňa 15.07.2013 predložil poverený príslušník PZ, Obvodného oddelenia PZ v Brezne vyšetrovací spis spolu aj s návrhom na podanie obžaloby na obvineného XXXXX pre prečin krádeže podľa § 212 ods. 2 písm. a) Trestného zákona v štádiu pokusu podľa § 14 Trestného zákona.

Podľa § 212 ods. 2 písm. a)  Trestného zákona, kto si prisvojí cudziu vec tým, že sa jej zmocní a čin spácha vlámaním, potrestá sa odňatím slobody až na dva roky, pričom dávam do pozornosti skutočnosť, že § 212 ods. 2 Trestného poriadku je vyjadrením špecifickým, taxatívne vymedzených vecí, resp. spôsobu ich protiprávneho nadobudnutia, ktorých prisvojenie si je trestné bez ohľadu na vzniknutú škodu.

	Nezanedbateľnou je predovšetkým výpoveď obvineného zo dňa 08.06.2013, v rámci ktorej obvinený v prípravnom konaní uviedol, že konania sa dopustil preto, lebo chcel tomuto obchodu urobiť škodu na klietke a fľaše chcel z klietky povyhadzovať a vypustiť z nich plyn. 

	Z hľadiska subjektívnej stránky trestného činu krádeže sa vyžaduje úmyselné zavinenie, teda úmysel, ktorý zahŕňa všetky skutočnosti rozhodujúce z hľadiska naplnenia znakov skutkovej podstaty  trestného činu.

  	Z vyššie uvedeného je teda zrejmé, že obvinený nekonal v úmysle prisvojiť si cudziu vec, ale v úmysle poškodiť cudziu vec. Vzhľadom na uvedené by mohlo konanie obvineného napĺňať znaky skutkovej podstaty prečinu poškodzovania cudzej veci podľa § 245 ods. 1 Trestného zákona a nie skutkovej podstaty prečinu krádeže podľa § 212 ods. 2 Trestného zákona. Aj zo skutku a jeho celkového priebehu, tak ako ho koncipoval poverený príslušník PZ je rovnako zrejmé, že konanie obvineného nenaplnilo znaky skutkovej podstaty prečinu krádeže podľa § 212 ods. 2 Trestného zákona a to ani v štádiu pokusu podľa § 14 Trestného poriadku. 

Podľa § 14 Trestného poriadku je pokus trestného činu konanie, ktoré bezprostredne smeruje k dokonaniu trestného činu, ktorého sa páchateľ dopustil v úmysle spáchať trestný čin, ak nedošlo k dokonaniu trestného činu.
	
	Podľa § 214 ods. 1 Trestného zákona prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin ale ide o skutok, ktorý by mohol byť priestupkom.

	Konanie obvineného nenaplnilo ani znaky prečinu poškodzovania cudzej veci podľa § 245 ods. 1 Trestného zákona, nakoľko predmetného prečinu sa dopustí ten, kto zničí, poškodí alebo urobí neupotrebiteľnou cudziu vec a spôsobí tak na cudzom majetku malú škodu. Malou škodou sa rozumie škoda prevyšujúca sumu 266,-EUR, avšak zo spisového materiálu je zrejmé, že obvinený spôsobil svojim konaním spoločnosti COOP Jednota XXXXX, SD, so sídlom v Brezne škodu vo výške 18,76 EUR.

Závažnosť trestného činu poškodzovania cudzej veci podľa § 245 ods. 1 Trestného zákona je teda  daná predovšetkým výškou spôsobenej škody.  Poškodenie cudzej veci bez spôsobenia škody neprevyšujúcej 266,- EUR je potrebné postihnúť ako priestupok proti majetku podľa § 50 ods. 1 Zákona SNR č. 372/1990 Zb. o priestupkoch.

	Vzhľadom na horeuvedené skutočnosti som rozhodla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Viera Lichá Valicová
prokurátorka